Title: ประกาศกระทรวงมหาดไทย เรื่อง การขยายเวลาเปิดจุดผ่านแดนถาวรสะพานข้ามแม่น้ำสายแห่งที่ 1 (แม่สาย - ท่าขี้เหล็ก) อำเภอแม่สาย จังหวัดเชียงราย เป็นการชั่วคราว

ประกาศกระทรวงมหาดไทย

ประกาศกระทรวงมหาดไทย
เรื่อง การขยายเวลาเปิดจุดผ่านแดนถาวรสะพานข้ามแม่น้ำสายแห่งที่
๑ (แม่สาย - ท่าขี้เหล็ก)
อำเภอแม่สาย จังหวัดเชียงราย
เป็นการชั่วคราว[๑]

ตามประกาศกระทรวงมหาดไทย เรื่อง การเปิดจุดผ่านแดนถาวรด้านจังหวัดเชียงราย
ตาก และระนอง ลงวันที่ ๑๑ สิงหาคม ๒๕๔๐ กำหนดให้เปิดจุดผ่านแดนถาวรสะพานข้ามแม่น้ำสายแห่งที่
๑ (แม่สาย - ท่าขี้เหล็ก) อำเภอแม่สาย จังหวัดเชียงราย ตรงข้ามเมืองท่าขี้เหล็ก สหภาพพม่าระหว่างเวลา
๐๖.๓๐ น. - ๑๘.๓๐ น. ของทุกวัน นั้น

ด้วย กรมการท่องเที่ยว กระทรวงการท่องเที่ยวและกีฬา ร่วมกับกองกำลังรักษาความสงบเรียบร้อยหน่วยเฉพาะกิจ
กรมทหารม้าที่ ๓ และสมาคมวัฒนธรรมและเศรษฐกิจไทย - เมียนมา สาขาจังหวัดเชียงราย ได้กำหนดจัดกิจกรรมเนื่องในวันลอยกระทง
ณ สนามฝึกยุววรรณ อำเภอแม่สาย จังหวัดเชียงราย ในวันที่ ๖ พฤศจิกายน ๒๕๕๗  ดังนั้น เพื่ออำนวยความสะดวกในการเดินทางเข้าร่วมกิจกรรมดังกล่าวของราษฎรชาวเมียนมา
อันเป็นการพัฒนาความสัมพันธ์กับประเทศเพื่อนบ้านในระดับท้องถิ่น และส่งเสริมการท่องเที่ยวในพื้นที่อำเภอแม่สาย
จังหวัดเชียงราย

อาศัยอำนาจตามความในมาตรา ๑๑ และมาตรา ๒๓ แห่งพระราชบัญญัติคนเข้าเมือง พ.ศ. ๒๕๒๒
ให้ขยายเวลาเปิดจุดผ่านแดนถาวรสะพานข้ามแม่น้ำสายแห่งที่ ๑ (แม่สาย - ท่าขี้เหล็ก)
อำเภอแม่สาย จังหวัดเชียงราย ตรงข้ามเมืองท่าขี้เหล็ก สาธารณรัฐแห่งสหภาพเมียนมา เป็นการชั่วคราวในวันที่ ๖ พฤศจิกายน ๒๕๕๗ จากเวลา ๐๖.๓๐ น.
- ๑๘.๓๐ น. เป็น ๐๖.๓๐ น. - ๒๓.๐๐ น.

ประกาศ
ณ วันที่ ๒๓ ตุลาคม พ.ศ. ๒๕๕๗
พลเอก ประยุทธ์
 จันทร์โอชา
นายกรัฐมนตรี

พลเอก อนุพงษ์
 เผ่าจินดา
รัฐมนตรีว่าการกระทรวงมหาดไทย

ปริยานุช/ผู้จัดทำ
๒๔ พฤศจิกายน ๒๕๕๗

กฤษดายุทธ/ผู้ตรวจ
๒๔ พฤศจิกายน ๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๒๓๖ ง/หน้า ๙/๒๐ พฤศจิกายน ๒๕๕๗